Kiminsən sən
Sallanıb seyran yerinə 
Çıxan dilbər, kiminsən sən? 
Siyah zülfün mah üzünə 
Tökən dilbər, kiminsən sən?

Baxdım gözünə, qaşına, 
Bənzətdim hüma quşuna. 
Məni hicran atəşinə 
Yaxan dilbər, kiminsən sən?

Payinə üz sürən qullar 
Dəmadəm mədhin edərlər. 
Al yanaq üstünə güllər 
Taxan dilbər, kiminsən sən? 
 
Seyrana gedər bostana 
Bülbül qonar gülüstana.
Bizə məstanə-məstanə 
Baxan dilbər, kiminsən sən?

Aşıq Ömər, seyrə varma, 
Varıb divanına durma.
Ala gözə siyah sürmə 
Çəkən dilbər, kiminsən sən?
Gəraylılar